  Майя Бывальцева Туннэ, 15-тӥ тулыспалэ, Ижкарын «Росси Федерациысь Финн-угор калыкъёслэн ассоциацизы» огъяросси мер движенилэн Кенешезлэн азьвалтэтэзлэн кенешонэз ортчиз. Карелиысь, Комиысь, Марий Элысь, Мордовиысь, Ненец автоном округысь, Пермь шаерысь но Удмуртиысь ёзчиосыз, озьы ик элькунысьтымы мер огазеяськонъёслэн ёзчиоссы, министерствоослэн но удысэтъёслэн ыстэм муртъёссы Удмуртиын улӥсь финн-угор калыкъёслэсь аспӧртэм лулчеберетсэс утён но азинтон ужпумъёсты ӝутӥзы. Удмуртилэн тӧроезлэн нимыныз люкаськемъёсты улосвыл кивалтэтлэн тӧроез Ярослав Семёнов пумитаз. Кенешонэз ортчытон инты юнме шорысь быръемын ӧвӧл. 1992-тӥ арын куартолэзе ӵапак татын, Ижкарын, «Удмурт Кенеш» кичӧлтэмъя Россиысь финн-угор калыкъёслэн I ӧтчамзы ортчиз, отын улосвылкуспо огазеяськон кылдытэмын вал. Кык арлэсь кема Ижкар Ассоциацилэн исполкомезлэн штаб-квартираез вал Ярослав Семёнов, Удмуртиысь кивалтэтлэн тӧроезКызьы вераз журналистъёслы Ассоциацилэн тӧроез Пётр Тултаев, таӵе пумиськонъёс Россиысь ваньмаз сямен улосвылъёсын радъясько, угось финн-угор выжыысь калыкъёс котькудаз уло: кытын ке тросгес, кытын ке ӧжытгес. Огазеяськонлэн азьвалтэтэзлэн ёзчиосыз арлы быдэ ньыль интывылъёсы потало. Удмурт Элькун, удмурт калык финн-угор дуннелы тужгес тунсыко потэ, малы ке шуоно удмуртъёс котьку туж мыло-кыдоесь вал, пусйиз Пётр Тултаев. Ӵапак удмуртъёс нырысетӥосыз финн-угор калыкъёс пӧлысь 100 ар талэсь азьло ӧтчамзэс люказы. Со сяна, туннэ Удмуртиын 100-лэсь трос калыкъёс уло, 15-ез со пӧлысь – финн-угор выжыысь. Соин ик Ассоциацилэн ёзчиосызлы тунсыко элькунлэн пӧртэм калыкъёслэсь, нырысь ик – удмуртъёслэсь, кылзэс, лулчеберетсэс, йылолъёссэс утён гинэ ӧвӧл, азинтон ласянь но. Трос йӧслыко кунын вань сыӵе мугъёс, куке каръёсын аслэсьтыд кылдэ, лулчебереттэ утьыны зэмзэ но туж секыт: куке вӧзад мукет выжыысь калыкъёс уло, куке бадӟым миграция - адямиос лыкто, кошко. Но вань субъективной мугъёс, соос но ваньмызлы тодмо. <…> Ми тодӥськом, Удмуртиын трос лэсьтэмын но лэсьтӥське, мае сояз яке таяз улосвылын финн-угор калыкъёслэн тунсыкъёссыя кутыны луэ. Финн-угор калыкъёс понна гинэ ӧвӧл, мукет калыкъёс понна но: кылъёс, лулчеберет, иворъёсты вӧлмытӥсь йӧскалык ёзэсъёс, книга поттон, егитъёсын ужан. Со туж но туж кулэ Пётр Тултаев, Россиысь Финн-угор калыкъёслэн ассоциацизылэн тӧроезУлосвылын йӧскалык политикаез лулчеберетъя йӧскалык огазеяськонъёс кылдыто шуыны луоз. Туннэ Удмуртиын соос 39, укмысэз со пӧлысь – финн-угор калыкъёслэн. Соослы ужзэс радъяны юртто Йӧскалык политикая министерство но Калыкъёслэн эшъяськон юртсы. Нялтас вераса, таяз арын министерстволы 25 ар тырме, нош эшъяськон юрт кылем арын 10 ар тырмонзэ пусйиз. Удмурт лулчеберетэз утён но азинтон ужпумъёс сярысь элькунысь лулчеберетъя министр Владимир Соловьёв вераз. Солэн кылъёсызъя, йӧскалык аспӧртэмлыкез утён нырысь ик творчествоя коллективъёс вылын возиське. Туннэ элькунамы 592 йӧскалык коллективъёс, со пӧлысь 364-ез – удмурт. Вашкала йылолъёсты возьыны, сое туала улонэ пыртыны юртто пӧртэм фестивальёс, вожвылъяськонъёс но мукет ужрадъёс. Соос пӧлын Финн-угор калыкъёслэн «Воршуд» калыккуспо фестивальзы, «Дуар гур» фестиваль, финн-угор егитъёслэн «Мост» лагерьзы, Вань удмурт воршудъёслэн люкаськонзы но трос мукет. Ижкарын Россиысь Финн-угор калыкъёслэн ассоциацилэн кенешонэз ортчиз 8 фото Федерал ӵектосъёсы пыриськыса, гурт ёросъёсын лулчеберетъя юртъёсты выльдон умой азинскиз. Министрлэн кылъёсызъя, берло кык ар ӵоже 50 клубъёсты тупатъязы, таяз арын 35 ужъюртъёсты выльдыны чакламын. Озьы ик Владимир Соловьёв тросэз понна лэчыт сылӥсь ужпумез шараяз – лулчеберет удысын нимысьтыз дышетскем ӧнерчиос уг тырмо. Со дыре ик ватсаз, «Лулчеберет» йӧскалык ӵектос улсын 2021-тӥ арысен Пермьысь лулчеберетъя институтын федерал коньдэт чотын егитъёсты дышетыны луонлык усьтӥське шуыса. Финн-угор улосвылъёс понна озьы ик огъя сюлмаськон – анай кылын гожъясь драматургъёслэн тырмымтэзы. Умой луысал, оло, со ӧжытэныз ке но пьесаосын вошъяськыны, котьма ке но, финн-угор калыкъёслэн шӧдонъёссы, улон шоры учконзы огкадьгес, ӵектӥзы люкаськемъёс. Марий Элысь Михаил Васютинлэн верамезъя, соослэн элькуназы пор кылын литературая но драмая класс усьтӥзы. Со одӥгез югдурез сэрттон-перчтон амал луыны быгатэ. Удмуртиысь лулчеберетъя министр Владимир Соловьёв йӧскалык лулчеберет сярысь вераз Фото: Удмуртиысь Калыкъёслэн эшъяськон юртсылэн пресс-службаез © udmddn.ru Кызьы шараяськиз кенешонын, Удмуртиын гинэ таяз дышетскон арын анай кылэз дышетыны мылкыд карем пиналъёслэн лыдзы йылӥз. Кызьы вераз элькунысь дышетонъя но тодосъя министр Светлана Болотникова, 200 школаосын удмурт кылэз предмет чотын 18 сюрс 500-лэсь пиналъёс дышето, со 700 адямилы тросгес. Оглом вераса, финн-угор кылъёс пӧлысь улосвылын удмурт но пор кылъёс дышетон программаосы пыртэмын. Пор кылэз 5 школаосын 208 пиналъёс дышето. Школалэсь азьвыл тодон-валан сётон удысэз басьтоно ке, 282 нылпи садын 10 сюрс покчиос удмурт кылэз дышето. Кылэз дышетон ласянь одӥгез бадӟым вормон – покчи классъёслы удмрт кылъя но литературая учебникъёслэн федерал лыдметэ пыремзы. Светлана Болотниковалэн верамезъя, экспертизаез ортчыны дась 5-9 классъёслы учебникъёс. Озьы ик соослэн электрон вариантъёссы но методикая пособиос поттэмын. Кылем арын та ужлы элькун коньдэтысь 8 миллион манет висъязы, со пӧлысь 2 но ӝыны миллионэз 13 пумо книгаосты эскерыны мынӥз. Таяз арын сыӵе ик уж 10-11 классъёслы учебникъёсъя ортчытэмын луоз. Удмуртиыcь Печатья но калыке ивортодэт вӧлмытонъя агентстволэн кивалтӥсезлэсь ужзэ быдэсъясь Приск Мгои. Туннэ элькунын иворъёсты вӧлмытӥсь 16 йӧскалык ёзэсъёс ужало: газетъёс, журналъёс, телевидение радио но вотэс издание. Удмурт кылэз азинтон вылысь 2019-тӥ куинетӥзэ ни удмурт кылын тужгес кужмоез чеберлыко литература ужлы вожвылъяськон ялӥзы. Литература сярысь вераса, книга поттон сярысь вератэк уг луы. Кылем арын «Удмуртия» издательство удмурт кылын 14 пумо книга поттӥз, ваньмыз 16 сюрс экземпляр. Пётр Тултаев Ассоциацилэн нимыныз улосвлы тӧролы вазиськон гожтыны ӵектӥз: егит гожъясьёслэсь, кылбурчиослэсь, нош Удмуртилэн кунлыкезлы 100 ар тырмон азьын нырысь Кузебай Гердлэсь, книгаоссэс поттон вылысь издательстволы ватсаса юрттэт висъяно. Нялтас вераса, аслыз издательстволы туэ 100 ар тырме.  Вераны кулэ, котькуд таӵе пумиськон бере Россиысь Финн-угор калыкъёслэн ассоциацизы пӧртэм тӧрлык ёзэсъёсы ӵектонъёс яке куронъёс сётэ. Котьку пумиськон бере ми ӵектонъёсты огазеяськом. Ӵемысь ӝутэм ужпумъёс одӥг калыкен гинэ ӧвӧл, трос мукет пичи калыкъёсын герӟаськемын. Басьтом йӧскалык кылъёсъя учебникъёсты лицензировать каронэз – со туж бадӟым ужпум. Ми федерал ёзъёсы вазиськылӥм: дышетонъя министерствое, Росси кивалтэтэ, уката ик мон Йӧскалык кусыпъёсъя азьмурт бордын ужась кенешлэн ёзчиез луисько. Кулэ ке, соизлэн яке таизлэн улосвыллэн тӧрлык ёзэсъёсаз вазиськиськом Пётр Тултаев, Россиысь Финн-угор калыкъёслэн ассоциацизылэн тӧроезУжпумез ӵош ӝутӥськод ке, со солы мукет кужым сётэ ини, шуэ «Удмурт Кенеш» огазеяськонлэн тӧроез Татьяна Ишматова. Со йӧскалык телевидени понна сюлмаськемзэ вераз. Али пото цифровой вещание, вань 20 канал, кудӥз понна дун тырыны кулэ ӧвӧл, но жаляса верано, али катрадлыкез учкыны ке, национальной кылъёсын врезкаос луыны кулэ ӧвӧл отын. Со бадӟым ыштон луоз, со но милемды огазеясь ужпум, сое но, мон малпасько, туннэ нуналлы эскерыса, кызьы ке но кулэ сэрттыны-пертчыны, мед валалозы кивалтӥсьёсмы, со кулэ шуыса Татьяна Ишматова, «Удмурт Кенеш» огазеяськонлэн тӧроезВатсалом, кенешон кутскон азьын Ассоциацилэн ёзчиосыз удмурт югдытӥсьлэн Кузебай Гердлэн синпелетэз дорысь сяськаос понӥзы.  Кузебай Гердлы - финн-угор калыкъёслэсь сяськаос 4 фото Нош кенешон бере Удмурт кун университетлэн лыдӟетъюртаз ветлӥзы, отысен ик Удмуртиысь Йӧскалык лыдӟиськоннилы книгаос кузьмазы. Со сяна, Кузебай Герд нимо йӧскалык гимназилэн, Чеберлыко киужъёсъя йӧскалык центре вуылӥз. 16-тӥ тулыспалэ куноосты «Лудорвай» музей-заповеднике нуллыны чакламын.  Тегъёс: Мерлык Лулчеберет Дышетон Ижкар Удмуртия АлександрСоловьёв ТатьянаИшматова удмурткыл финн-угоркалыкъёс ЯрославСемёнов СветланаБолотникова  